Yir 20
Gak Yir-mɛ-yaa kɛnɛ Pɛ̈c-ɣur
1
Mëë ci bo̱o̱th palä ni Pɛ̈c-ɣur gat I-mer mëë la rueec luaak Kuɔth Nhial Yir-mɛ-yaa liŋ latdɛ ruaacni go̱o̱kä ti̱ti̱. 
2
Cuɛ gök ni Yir-mɛ-yaa duäc, kä cuɛ jɛ gak kɛ jiɛn ti ca pua̱t ciik thok rɛ̈ɛ̈k Ben-ya-min rɛy luaak Kuɔth Nhial. 
3
Mëë ruɔ̱ndɛ, mëë ci Pɛ̈c-ɣur Yir-mɛ-yaa lony yieenä, cu Yir-mɛ-yaa jɛ jiök i̱, “/Ci Kuoth Nhial ji̱ cɔli Pɛ̈c-ɣur, cɔlɛ ji̱ riɛk tuɔ̱ŋni diaal. 
4
Kɛ ɣöö ci Kuoth Nhial wee i̱, ‘Ɣän bä ji̱ jak kä tekɛ riɛk puɔ̱nydu yɛnɛ mäthniku diaal. Kɛn ba kɛ näk ko̱o̱r ɛ ji̱ tɛ̈riɛn a guici kɛ. Kä bä Juda kɛɛliw la̱th tetdä kua̱r Bɛ̈-bi-lɔn. Kä bɛ kɛ naŋ kä Bɛ̈-bi-lɔn ala pɛ̈ɛ̈c, kä bɛ kɛ näk. 
5
Kä bä ria̱ŋ wec kɛɛliw, kɛnɛ kuakɛ diaal nikɛ nyinkɛ diaal kɛ kuak kua̱r Juda ka̱m ji̱ tɛ̈riɛn, tin ba kɛ pɛc kä bakɛ naŋ kä Bɛ̈-bi-lɔn. 
6
Kä ji̱n Pɛ̈c-ɣur yɛnɛ nɛy tin cieŋ dhɔru, ba yɛ naŋ kä Bɛ̈-bi-lɔn ala pɛ̈ɛ̈c, kä bi wä li̱w ɛn wi̱ni, kä ba ji̱ kony thi̱n yɛnɛ mäthniku diaal tëë ci la̱t ruac go̱o̱kä kacä.’ ”
Nyɔak go̱o̱nyä Yir-mɛ-yaa kä Kuoth
7
Ci ɣä mɛt, lö Kuoth Nhial,
kä cɛ cua̱ mɛɛt,
kä bum ni ji̱n kä ɣä
kä ci ɣä tiam kɛ buɔ̱m.
Dɔalkɛ ni ɣä ciaŋ,
yɔŋ nɛy diaal ni ɣä.
8
Kɛ ɣöö mɔ ruacä mɔ, la rɔalä,
la rɔalä i̱, “Ko̱r kɛnɛ da̱k!”
Kɛ ɣöö ruac Kuɔth Nhial kɛ ɣä
cɛ nöŋ ni ɣä kuethni ni ciaŋ.
9
Kä ɣän mi cä wee i̱,
“Ɣän /cä bi ruac kɛ kui̱dɛ,
kiɛ /cä bi lɛ ruac kɛ ciötdɛ,”
rɛy lɔacdä la ce̱tdɛ kɛ mi tëë kɛ
mac mi dɔp thi̱n,
mi te ni rɛy cɔ̱ɔ̱nikä.
La ɣɔ̱a̱nä jɛ kɛ rɔm lɔɔcdä,
duundɛ ɣöö /cä jɛ luäŋ.
10
Kɛ ɣöö ɣän liɛŋä jiööth
ti nyin ŋuan wä kɛ i̱,
“Riɛk a kui̱ni diaal!
Lar nɛ jɛ! Wanɛ jɛ lar!”
Mäthnikä diaal
liɛpkɛ ni pɛ̈ɛ̈ndä, wä kɛ i̱,
“Dɔ̱ŋ ba jɛ mɛt
a banɛ jɛ cu tiam,
kä banɛ rɔ̱ cu col kɛ jɛ.”
11
Duundɛ ɣöö te Kuoth Nhial
kɛɛl kɛ ɣä ala wääth köör
mi di̱i̱t,
kɛ kui̱ ɛmɔ bi nɛy tin ciaŋkɛ
ɣä a jiäk dual,
kä /ci kɛn ɣä bilɛ tiam.
Bi pöc ni kɛn ɛlɔ̱ŋ,
kɛ ɣöö /ci kɛn ɛ bi luäŋ.
Kä /ca thil luthädiɛn
bi met pa̱l ruëëc.
12
Kä lö Kuoth Nhial in la Ruey
Ɣɔaa, ji̱n min la ɣɔ̱n ji̱ cuŋni,
ji̱n min ŋäc lo̱c nath kɛnɛ
cär nath.
A jɛ nɛ̈ɛ̈nä a lätdi cut kä kɛ
kɛ ɣöö cä go̱o̱nydä ka̱m ji̱.
13
Këtdɛ Kuoth Nhial dit,
puanyɛ Kuoth Nhial!
Kɛ ɣöö cɛ tëk cani kän
tetni nɛɛni tin la̱a̱t jiäkni.
14
Ɛ kueth tekɛ cäŋ
ëë dapkɛ ɣä thi̱n!
Cäŋ ëë dap maarɛ ni ɣä,
a jɛ /ci tekɛ puɔ̱th!
15
Ɛ riɛk tekɛ ram mëë no̱ŋ gua̱a̱r
thok i̱,
“Ca ji̱ da̱p gat dhöl,”
mëë jak jɛ kä
bi lɔcdɛ tɛɛth.
16
Ɛ ram ɛmɔ ce̱tnikɛ wi̱i̱ tin
ci Kuoth Nhial kɛ lo̱k
a thil nhök.
A jɛ liŋ wiee mi di̱i̱t kɛ runwaŋ
kä a jɛ liŋ wiee köör
buɔ̱kä ca̱ŋ,
17
kɛ ɣöö /kenɛ ɣä näk ni jic,
kä dee maar cua̱ kɔ̱a̱k
kunyädä,
derɛ cu tekɛ jic mi di̱i̱t.
18
Kä ɛŋu cua ɣä lɛ dap
ɛ bä rik kɛnɛ jiäk lɔaac
lɛ nɛn ɔ,
ɛ bä ni̱nkä lɛ thuk kɛ pöc ɔ?
